Selah
Selah (Hebraice סֶלֶה) est verbum quod quater et septuagies in Bibliis Hebraicis apparet, semel et septuagies in libro Psalmorum et ter in prophetia Habacuc, cuius significationem non certe scimus. Ut dicit Forcellini, "est certa ratio canendi, nimirum vel pausa vel elevatio vocis aut mutatio meli, aut simile aliquid: alii tamen putant significare amen, ita est, aut in sempiternum." In versione Graeca septuaginta interpretum, διάψαλμα redditur. In psalteriis Latinis saepe omittitur, sed in psalmis ab Hieronymo iuxta Hebraicum translatis, verbo semper convertitur. In aliis bibliis non conversum manet.